מבצע אנדרגו

הארי קריראר, מפקד הארמייה הראשונה הקנדית|שמאל|ממוזער|250px

מבצע אנדרגו (באנגלית: Operation Undergo) הוא השם שניתן על ידי בעלות הברית לקרב שערכה  הדיוויזיה השלישית הקנדית, בספטמבר 1944, כדי לכבוש את עיר הנמל הצרפתית קאלה וסביבתה במסגרת המערכה בחזית המערבית במלחמת העולם השנייה.

בגלל קרבתה לבריטניה בנו הגרמנים בקאלה וסביבתה הרבה ביצורים וסוללות תותחים שהשתלבו ב. על אף היקף הביצורים הצליחו הקנדים להכניע את הכוחות הגרמנים ולשבות אותם וזאת בהיקף נפגעים נמוך יחסית.

כיום משמשת אחת מעמדות התותחים מוזיאון צבאי המנציח את ההיסטוריה של המערכה של 1944.

 רקע 
בתחילת מלחמת העולם השנייה כבשה גרמניה הנאצית את כל מדינות מערב אירופה, כולל הולנד, בלגיה וצרפת. ב-1942 התחזק החשש של הגרמנים מפני תוכניות של בעלות הברית לפלוש לאירופה ולשחרר אותה מעול הכיבוש. לשם כך בנו את החומה האטלנטית כשדגש מיוחד שמו על רצועת החוף הקרובה לאנגליה ובמרכזה העיר קאלה. ריכוז מאמצים זה בא לידי ביטוי בהקמת סוללות ארטילריה מבוטנות מחוץ לערים (כדוגמת סוללת טוד  של תותחי 380 מ"מ שהוצבה בכף גרי-נז  מדרום לקאלה) ובניית ביצורים בתוך הערים.

ביוני 1944 התחוללה הפלישה לנורמנדי ובעקבותיה נפתחה המערכה בחזית המערבית שנועדה להרחיב ולבסס את ראש הגשר ולהדוף את הגרמנים למזרח וצפון צרפת.

כדי לתספק את הכוחות הנוחתים נבנה נמל מאלברי המלאכותי בחוף העיירה ארומאנש אך לכל המפקדים היה ברור שנמל בודד זה אינו מספיק ואינו בטוח דיו ויש צורך להרחיב את ראש הגשר צפונה ודרומה כדי להשיג שליטה בנמלים טבעיים לאורך התעלה. במסגרת תוכנית זו נכבשו, לאחר הפלישה, נמלים טבעיים כמו אויסטרהאם, לה האבר, דייפ, שרבור, סן מלו, ברסט ואחרים.

כחלק מתנועת בעלות הברית בתוך צרפת מאזור נורמנדי לכוון מזרח וצפון מזרח, היוותה קבוצת הארמיות ה-21, בפיקודו של גנרל ברנרד מונטגומרי, את האגף השמאלי של כוחות אלו ויועדה לכבוש שטחים בצפון מערב צרפת ובהולנד. כוח זה הורכב משתי ארמיות: הארמייה הראשונה הקנדית והארמייה השנייה הבריטית כשהארמייה הקנדית, בפיקודו של גנרל הארי קריראר, נעה באגף השמאלי של כוחותיו של מונטגומרי.

מונטגומרי הורה לארמייה הקנדית לכבוש את ערי הנמל לאורך תעלת למאנש ואת ביצורי החומה האטלנטית שתותחיהן איימו על כוחות בעלות הברית. במסגרת תוכנית זו הורה קריראר לדיוויזיה השלישית הקנדית שלו לכבוש את נמלי בולון-סור-מר וקאלה. ב-22 בספטמבר 1944, במסגרת מבצע ולהיט , שחררה הדיוויזיה את נמל בולון-סור-מאר שמדרום לקאלה והחלה לתכנן את כיבוש קאלה.

 המערכה על קאלה 
 פני השטח 
האזור שבין בולון-סור-מר לקאלה מאופיין בגבעות חול שטוחות המחורצות בנחלים המנקזים את האזור המזרחי לים. בין שתי הערים עושה קו החוף תפנית מזרחה של כמעט 90 מעלות כשנקודת הפנייה, הקרויה כף גרי-נז , נתפסה על ידי הגרמנים כאסטרטגית ובוצרה בהתאם.

כדי לבלום את התקדמות כוחות בעלות הברית חסמו הגרמנים תעלות ניקוז וגרמו להצפת השטחים שמסביב לקאלה ובנוסף הניחו גדרות תייל מסביב לעיר.

 הכוחות המעורבים 
 צבא גרמניה 
בצד הגרמני הוחזקה קאלה וסביבתה על ידי כוח גרמני של כ-9,000 חיילים בפיקודו של אוברסט-לויטננט לודוויג שרדר (Ludwig Schroeder). מתוך כוח זה רק כ-2,500 היו חיילי רגלים והשאר תפעלו את סוללות התותחים. בסה"כ היו ב-1944 בקאלה וסביבתה 42 תותחים שרובם היו חלק מחמש סוללות תותחים כבדים בקטרים שונים (406 מ"מ, 150 מ"מ, 380 מ"מ, 280 מ"מ ו-170 מ"מ).

בחקירות ותחריאים שביצעו בעלות הברית לאחר המלחמה נמצא שאיכות החיילים הגרמנים שעמדו מולם הייתה נמוכה כשרבים מהם היו מבוגרים וחלק גדול מהם השתייך לקבוצת הפולקסדויטשה (דהיינו לא מגרמניה) ואחרים היו חיילים זרים שאולצו להתנדב לצבא הגרמני  ולכן בעלי מוטיבציה נמוכה.

 צבא בעלות הברית 
הכוח המרכזי שפעל בזירה הייתה הדיוויזיה השלישית הקנדית, בפיקודו של מייג'ור גנרל דניאל ספריי , כשמתחתיה פעלו בריגדת הרגלים השביעית הקנדית , בריגדת הרגלים השמינית הקנדית  ובריגדת הרגלים התשיעית הקנדית . בנוסף תוגברו הקנדים ב-13 רגימנטים ארטילריים, בטייסת מה RAF, בכוחות שריון, ברגימנט טנקים מדגם צ'רצ'יל עם להביורים ועוד.

 מהלך הקרב 
ספריי סימן ליחידותיו שלוש מטרות עיקריות:
 סוללות התותחים הכבדים בכף גרי-נז  שאיימו על כוחות בעלות הברית שכבר כבשו את בולון-סור-מר כמו גם על חופי דובר ממול.
 העיירה וויסן  שחצצה בין כף גרי-נז והעיר קאלה והייתה בה סוללת תותחי 150 מ"מ.
 העיר קאלה

 הקרב בוויסן 
תקיפת העיירה וויסן  וסוללת התותחים שבה נועדה לשתק את הסוללה אך בעיקר ליצור חיץ בין הכוחות הגרמניים בקאלה לבין סוללות הארטילריה הגרמניות בכף גרי-נז. הקרב בוויסן נערך באמצע ספטמבר 1944 בהובלת הבריגדה השביעית הקנדית. ההתנגדות הגרמנית המעטה איפשרה לקנדים להשלים את משימתם.

 הקרב בכף גרי-נז 
בכף גרי-נז נבנו מספר סוללות ארטילריה שהוגנו על ידי תעלות קשר, עמדות נ"ט וחוטי תיל.

ב-16–17 בספטמבר, לאחר כיבוש וויסן, ניסו שני בטליונים של הבריגדה השביעית הקנדית לכבוש את סוללות התותחים בכף אך נהדפה על ידי החיילים הגרמנים. לאחר ניסיון זה הועברה הבריגדה השביעית לזירת קאלה ובמקומה הובאה למקום הבריגדה התשיעית הקנדית בתגבור כוח שריון.

ב-26 בספטמבר החל הניסיון השני לכבוש את הסוללות. הקרב נפתח בשלושה ימים של תקיפות אוויריות של מטוסי RAF הבריטים שגרמו מצד אחד נזק לביצורים הגרמנים אך מצד שני יצרו מכתשים עמוקים בפני השטח שמנעו סיוע אפקטיבי של מהשריון הקנדי. במקביל למתקפה האווירית ירו תותחים בריטים ארוכי טווח, שהוצבו בדובר, על זירת הקרב וגרמו גם הם נזק לסוללות. מנגד ירו התותחים הגרמנים על דובר ובין 23–26 בספטמבר נהרגו מירי זה 5 חיילים ו-16 אזרחים.

מתקפת הרגלים הקנדים החלה ב-29 בספטמבר ונתקלה בהתנגדות מועטה כשלאחר קרבות קצרים נכנעו, לרוב, החיילים הגרמנים ועד סוף היום נכבש הכף על שלל מוצביו. היקף הנפגעים הקנדים היה נמוך.

 הקרב בקאלה 
המערכה לכיבוש קאלה עצמה הוטלה על הבריגדות הקנדיות ה-7 וה-8. הקרב החל ב-24 בספטמבר בהפצצה אווירית וארטילרית של הביצורים הגרמניים שממערב לעיר.

ב-25 בספטמבר החלו הבריגדות הקנדיות לנוע ממזרח לחלקה המערבי של העיר שם התבצר כוח גרמני חזק. כדי למנוע סיוע ארטילרי לכוחות המתגוננים מהסוללות הגרמניות בכף גרי-נז חוללו הקנדים מסך עשן לייד וויסן במשך חמישה ימים.

ההישגים של הקנדים לא היו אחידים כשבמקרים מסוימים מיהרו הגרמנים להיכנע ובמקרים אחרים התגוננו בעקשנות. הקנדים דווחו על מקרים שגרמנים שנכנעו נורו למוות על ידי חבריהם.

ב-26 בספטמבר הצליחה הבריגדה השביעית הקנדית להגיע לחוף הים במערב העיר לאחר שכבשה את הביצורים בגזרה זו. מהלך זה איבטח את האגף השמאלי של הקנדים ואיפשר לבריגדה השמינית להתקדם לכוון מרכז העיר.

ההתקדמות הקנדית הואטה בגלל ריבוי שטחים מוצפים ובגלל התנגדות גרמנית חזקה כך שב-27 בספטמבר הם נסוגו כדי לאפשר תקיפה אווירית נוספת. לאחר ההתקפה האווירית חודשה המתקפה הקרקעית תוך שימוש בטנקי הלהביור.

ב-29 בספטמבר הגיש מפקד הכוח הגרמני בעיר, לודוויג שרדר, בקשה להגדרת קאלה כעיר פתוחה כדי למנוע את המשך הרס העיר. הקנדים דחו את הבקשה אך הסכימו להפסקת אש ל-24 שעות כדי לאפשר פינוי 20,000 אזרחים מהעיר.

ב-30 בספטמבר, עם תום הפסקת האש, חידשו הקנדים את הירי על העמדות הגרמניות ושרדר הורה לאנשיו להיכנע.

 תוצאות הקרב 
במבצע לכיבוש קאלה וסביבתה היו לקנדים 260 פצועים וחללים. מעל 9,100 חיילים גרמנים נפלו בשבי בעלות הברית.

נמל קאלה ניזוק באופן כבד והיה צורך בשיקום מקיף שלו לפני שניתן היה להשמישו בנובמבר 1944. כמו כן היה צורך לפנות מוקשים רבים שפוזרו בנמל.

כיבוש קאלה פתח בפני הארמייה הראשונה הקנדית את הדרך להמשך התנועה לאורך החופים כשבמקביל לכיבוש קאלה על ידי  הדיוויזיה השלישית הקנדית פעלה הדיוויזיה השנייה הקנדית לשחרר את דנקרק.

 הנצחה 

אחת מהסוללות הגרמניות שהוצבו בכף גרי-נז  הייתה סוללת תותחים 380 מ"מ בת ארבעה קנים, בעלי טווח של 56 ק"מ, שנקראה "סוללת טודט" . סוללה זו הוקמה בשנים 1940–1942 ונקראה כך לכבודו של פריץ טודט, מייסד ארגון טודט שהיה הזרוע לביצוע פרויקטים הנדסיים של הרייך השלישי.

הסוללה נכבשה במהלך "מבצע אנדרגו" ונזנחה לאחר המלחמה.

ב-1972, לאחר שיפוץ מקיף, נפתח במקום מוזיאון פרטי המציג מידע ופרטים על החומה האטלנטית, המערכה בנורמנדי ומבצע אנדרגו. בנוסף למוצגים בתוך המוזיאון הציב בעל המוזיאון מוצגים מחוץ למוזיאון הקשורים לאותה תקופה. בין השאר מוצגים במקום תותח רכבת 280 מ"מ של חברת קרופ מדגם 28-cm-Kanone 5 , תותח נ"מ 88 מ"מ גרמני, נגמ"ש גרמני/צ'כי מדגם Sd.Kfz. 251, תותח נ"ט 75 מ"מ גרמני ועוד.

 גלריה 

 ראו גם 
 קרב דנקרק השני
 מבצע ולהיט
 מבצע אסטוניה

 לקריאה נוספת 
 Copp, Terry, ed. (2000). Montgomery's Scientists: Operational Research in Northwest Europe. The work of No.2 Operational Research Section with 21 Army Group June 1944 to July 1945. Waterloo, Ont: LCMSDS. .
 Copp, Terry (2006). Cinderella Army: The Canadians in Northwest Europe, 1944–1945. Toronto, Ont: University of Toronto Press. .
 Copp, Terry (Spring 2006a). "The Siege of Boulogne and Calais". Le Journal de l'Armée du Canada. IX (1). The Canadian Army Journal: 30–48. ISSN 1713-773X. Retrieved 27 January 2018
 Ellis, Major L. F.; Warhurst, Lieutenant-Colonel A. E. (2004) [1968]. Butler, J. R. M. (ed.). Victory in the West: The Defeat of Germany. History of the Second World War United Kingdom Military Series. Vol. II (pbk repr. Naval & Military Press, Uckfield ed.). London: HMSO. 
 Roskill, S. (2004) [1961]. The War at Sea 1939–1945: The Offensive, Part II 1st June 1944 – 14th August 1945. History of the Second World War United Kingdom Military Service (pbk. repr. Naval & Military Press, Uckfield ed.). London: HMSO. 

 קישורים חיצוניים 
 פעולות הצבא הקנדי בצפון מערב אירופה ב-1944, באתר "מחלקת ההיסטוריה של מפקדת הצבא הקנדי", 18 בספטמבר 1986, מעמוד 38 (בארכיון)
 ברנרד מונטגומרי, ההיסטוריה של קבוצת הארמיות 9, באתר mail-1.connectfree.co.uk (בארכיון)
 הפעולות בצפון מערב אירופה ב-1945-1944, באתר "ההיסטוריה הרשמית של צבא קנדה", כרך 3, עמוד 344 (בארכיון)
 תפיסת התותחים בסנגאט (קאלה) ב-1944, באתר bbc.co.uk (בארכיון)
 הקרב בקאלה בספטמבר 1944, באתר canadiansoldiers.com
 מבצע אנדרגו, באתר codenames.info
 מבצע אנדרגו, באתר historica.fandom.com
 מבצע אנדרגו, באתר europeremembers.com
 המבצע לכיבוש קאלה, באתר liberationroute.com
 מבצע אנדרגו, באתר history-maps.com
 , 2025

 ביאורים 

 הערות שוליים 

קטגוריה:המערכה על צרפת ועל ארצות השפלה
קטגוריה:קרבות זירת מערב אירופה במלחמת העולם השנייה
קטגוריה:1944 בצרפת
קטגוריה:קרבות קנדה במלחמת העולם השנייה